32007D0021
L 007/44
JURNALUL OFÍCIAL AL UNIUNII EUROPENE
DECIZIA COMISIEI
din 22 decembrie 2006
de modificare a Deciziei 2005/760/CE în ceea ce privește anumite măsuri de protecție referitoare la prezența gripei aviare puternic patogene și importurile de păsări, altele decât păsările de curte, în Comunitate
[notificată cu numărul C(2006) 6969]
(Text cu relevanță pentru SEE)
(2007/21/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (1), în special articolul 10 alineatul (4),
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (2), în special articolul 18 alineatul (7),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (3), în special articolul 22 alineatul (6),
întrucât:
(1)
În urma apariției gripei aviare în sud-estul Asiei în 2004, cauzată de o șușă înalt patogenă a virusului, Comisia adoptă o serie de măsuri de protecție referitoare la boala în cauză. Măsurile includ în special Decizia 2005/760/CE a Comisiei din 27 octombrie 2005 privind unele măsuri de protecție referitoare la prezența gripei aviare puternic patogene în anumite țări terțe, aplicabile importului de păsări ținute în captivitate (4). Decizia 2005/760/CE se aplică în prezent până la 31 decembrie 2006.
(2)
Grupul științific privind sănătatea și bunăstarea animală (AHAW) al Autorității Europene pentru Siguranța Alimentară (AESA) adoptă la 27 octombrie 2006 un aviz științific privind riscurile pentru sănătatea și bunăstarea animală, asociate cu importul în Comunitate al păsărilor sălbatice, altele decât păsările de curte („avizul”). Avizul a fost publicat în mod oficial la 14 noiembrie 2006.
(3)
Avizul a identificat o serie de domenii în care îmbunătățirile ar putea reduce semnificativ orice risc de sănătate identificat referitor la importul de păsări, altele decât păsările de curte. În special, avizul subliniază riscurile de răspândire a bolilor virale cum ar fi gripa aviară și boala Newcastle prin importul păsărilor, altele decât păsările de curte, și identifică posibile instrumente și soluții care pot reduce orice risc de sănătate animală identificat referitor la importul păsărilor menționate. Deoarece viitoarea politică a Uniunii Europene privind aspectele de sănătate animală și bunăstare ale acestor importuri se va ghida după acest aviz științific, este important să se evalueze, în mod corespunzător, datele științifice primite de Comisie, examinând cu atenție concluziile și recomandările prevăzute în aviz, pentru a stabili un sistem coerent pentru aceste importuri.
(4)
În ceea ce privește măsurile stabilite în Decizia 2005/760/CE, Comisia a început evaluarea avizului imediat după emiterea acestuia, iar o primă analiză a avizului și a posibilelor modificări aduse acestor măsuri a avut loc în cursul unei ședințe a grupului de lucru al experților în cadrul Comitetului permanent pentru lanțul alimentar și sănătatea animală, la 14 noiembrie 2006, și al ședinței Comitetului permanent pentru lanțul alimentar și sănătatea animală, la 27 noiembrie 2006. Cu toate acestea, având în vedere situația mondială a sănătății animale în ceea ce privește gripa aviară, pentru a permite statelor membre, astfel cum au indicat la ședința din 27 noiembrie 2006, precum și Comisiei, în strânsă colaborare cu statele membre, să finalizeze această evaluare și să pregătească măsurile care trebuie stabilite, este necesar ca restricțiile prevăzute de Decizia 2005/760/CE să fie prelungite pentru o scurtă perioadă de tranziție.
(5)
Decizia 2005/760/CE ar trebui modificată în consecință.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
La articolul 6 din Decizia 2005/760/CE data „31 decembrie 2006” se înlocuiește cu „31 martie 2007”.
Articolul 2
Statele membre iau de îndată măsurile necesare pentru a se conforma prezentei decizii și pentru a asigura publicarea lor. Statele membre informează de îndată Comisia cu privire la aceasta.
Articolul 3
Prezenta decizie se adresează statelor membre.
Adoptată la Bruxelles, 22 decembrie 2006.